钦定古今图书集成/明伦汇编/闺媛典/第073卷 > 蒋公桥继室吴氏
## 钦定古今图书集成/明伦汇编/闺媛典/第073卷 > 蒋公桥继室吴氏

按《贵州通志》：“吴氏，黔之普安人，直指蒋克达母也。幼
娴《内则》《列女》诸书，年十四，适蒋公桥为继室，抚前室
柳氏遗孤，称圣善。既生二子一女，克达其孟也。蒋虽
望族，然公桥以椠觚自立，不事米盐，以故环堵萧然，
一切𫗴粥之资，俱取办吴氏《十指》。壬戌，安寇围州城，
公桥奋起，草檄与当事分战守任。久之，援绝城陷，贼”
执公桥，吴氏请以身代；贼将并劫之行；吴指焚处绐
之曰：“吾家在彼，请为若发所藏！”贼信之，引至其地；遂
踊身入火前室。子克修以足疾抱一女，亦扃户自焚。
吴母甘氏见女死，自刎。其姨适邵氏者，见甥女入火，
挺身从之。克达被掠，转入其窟；公桥亦踉跄奔滇。阅
四载，归聚如故。丙子，克达登贤书，巡方以闻，旌表其
闾。戊子，克达始衔命为绣衣直指。